Hinkmar tilhørte en fornem slekt. Han fikk sin oppfostring i klostret i Saint-Denis, der han senere trådte inn som munk. Da dette klosters abbed, Hilduin, på grunn av at han i striden mellom keiser Ludvig den fromme og hans sønner hadde tatt parti for sønnene, ble landsforvist til Sachsen, fulgte Hinkmar ham i landeflukten, men ble snart hjemkalt og medvirket også til at Hilduin ble gjeninnsatt i abbedverdigheten.